Et barn er født

**Vesle Ala (10 uker) startet livet i en flyktningleir i Nord-Irak. Heldigvis har hun storesøster Jyan (5). Sammen med Kirkens Nødhjelp gir vår menighet rent vann og psykososial støtte til familier som har overlevd IS’ herjinger.**

Ala ble født på helsesenteret i Kabarto, og mamma Nahla hadde en tøff fødsel. Men alt gikk bra, og nå ligger den ti uker gamle babyjenta og sutter fornøyd på smokken i trevogga si. Familien har det bra i leiren, men drømmer om en bedre fremtid.

- Alt jeg ønsker for familien min er at vi skal slippe å være på flukt og leve i trygghet, sier Nahla.

**Savner sykkelen**Storesøster Jyan (5) passer godt på lille Ala. Hun var bare to og et halvt år den augustdagen for tre år siden da IS kom og tok hjemmet hennes. Den dagen da familien måtte flykte opp på Sinjar-fjellet og ingenting ble det samme igjen.

- Jeg savner sykkelen min. Hjemme hadde jeg lekene mine. Jeg hadde mange ting. Så kom IS, og vi måtte flykte, forteller Jyan.

Da IS angrep jesidiene 3. august 2014, ble rundt 100.000 mennesker drevet på desperat flukt i eget land. Jyans familie klarte å flykte opp på Sinjar-fjellet. Nå er de blant de 28.000 jesidiene som har funnet trygghet i flyktningleiren Kabarto i Nord-Irak.

Her har Kirkens Nødhjelp sikret rent vann og gode sanitærforhold for flyktningene siden 2014.

**Bygger en fremtid**

IS er nå drevet tilbake fra Nord-Irak, men igjen ligger jesidienes hjembyer i grus. For å gi jesidiene mulighet til å vende tilbake og bygge en ny fremtid i ruinene, trengs det en stor innsats fra det internasjonale samfunnet.

Det er et stort behov for vann, strøm, skoler og sykehus. Kirkens Nødhjelp er i gang med å sikre rent drikkevann i flere byer, og jobber også med psykososial støtte til menneskene som har overlevd IS´ brutale herjinger.

**La flere fylle fem!**

I julen feirer vi Jesus som ble født i en stall for 2000 år siden. Vår menighet ønsker også å løfte frem barna som fødes i fattigdom eller på flukt fra krig og katastrofe i vår verden i dag. De fem første leveårene er de aller mest sårbare i barns liv, og særlig tilgang til rent vann er avgjørende for at barn skal overleve.

Sammen med Kirkens Nødhjelp bidrar vår menighet til at flere barn får en tryggere start på livet. På julegudstjenesten håper vi du vil gi en gave til dette arbeidet. Husk å ta med kontanter til kollekten eller vipps til 2426!

Bildetekster:
*Jente2: Søstrene Jyan (5) og Ala (10 uker) bor sammen med familien sin i flyktningleiren Kabarto i Nord-Irak.*

*Jyan100: Jyan (5) og resten av familien måtte flykte da IS angrep Sinjar i 2014. I tre år har dette teltet vært hjemmet deres. F.v. Adam (7), mamma Nahla med Ala (10 uker), Jyan og pappa Naif.*

*Jente100: Å bygge hus er Jyans favorittlek. Hun samler stein utenfor familiens telt og bygger hus med flere rom til dokka si.*